Våren 1963 ba fylkesutvalget Fylkesmannen i Nordland, Bue Fjermeros (1912-2000), "om å ta opp arbeidet med å få fastsatt et fylkesvåpen for Nordland". Fylkesmannen ga heraldiker, kunstner og førstearkivar ved Riksarkivet Hallvard Trætteberg (1898-1987) oppdraget med å utforme "våpenskjold, flagg og segl". Trætteberg fremmet to forslag; ett med nordlandsbåten, ett med en tørrfisk. Fylkesutvalget behandlet forslagene i møte 7. august 1963 og "ble stående med båten i sort på gull som den beste løsningen", slik fylkesordfører H. O. Wika hadde forslått.